**Pranešimas žiniasklaidai**

2025 m. gegužės 26 d.

**Naujas būdas kaupti ateičiai – uždirbti palūkanas galės ir vaikai**

**„Citadele“ klientams banko mobiliojoje programėlėje prieinama nauja taupymo funkcija – „Išmanioji taupyklė“, leisianti taupyti ir uždirbti net ir mažiesiems banko klientams nuo 7-erių metų. Apmokant pirkinius kortele, suma bus automatiškai suapvalinama, o susidaręs skirtumas pervedamas į einamąją sąskaitą, kuriai taikoma 3 proc. metinė palūkanų norma.**

Nauja funkcija skirta norintiems kaupti lėšas be sudėtingo planavimo ir paversti kasdienes išlaidas taupymo šaltiniu. Taip pat, siekiant skatinti ankstyvą vaikų susipažinimą su finansų valdymu ir suteikiant jiems galimybę saugiai bei pagal individualius poreikius valdyti savo santaupas, **„Išmanioji taupyklė“** prieinama ir vaikams nuo 7 metų.

„Siekėme sukurti tokią taupymo funkciją, kuri būtų naudinga vartotojui ir nereikalautų iš jo papildomo laiko. **„Taupyklė“** suteikia galimybę ir suaugusiems, ir vaikams išmokti taupyti be didelių pastangų ir tuo pačiu užsidirbti. Tai dalis mūsų požiūrio – nuosekliai kuriame vartotojui patogius, inovatyvius sprendimus, kurie kurtų pridėtinę vertę“, – teigia Darius Burdaitis, „Citadele“ banko Lietuvos filialo vadovas.

Pasak jo, **šis sprendimas** yra svarbus žingsnis personalizuotų banko paslaugų plėtroje visame Baltijos regione.

Taupymo funkcija pasiekiama „Citadele“ mobiliojoje programėlėje, o jos nustatymus naudotojai gali pritaikyti pagal savo poreikius.

Naujovė pristatyta, atliepiant banko strategiją tapti skaitmeniniu, prie kliento poreikių pritaikytu finansiniu partneriu. Ja taip pat siekiama stiprinti kasdienį bendravimą su klientais skaitmeniniais kanalais, skatinti finansinį raštingumą ir kurti ilgalaikius santykius, siūlant paprastas, bet veiksmingas priemones asmeninių finansų valdymui visame Baltijos regione.

**Apie „Citadele“ grupę**

*„Citadele“ bankas siekia modernizuoti finansų rinką ir suteikti daugiau galimybių privatiems asmenims ir verslui Baltijos šalyse. Be tradicinių bankinių paslaugų, „Citadele“ bankas savo klientams siūlo pažangiausius technologinius sprendimus, įskaitant modernią mobiliąją programėlę, galimybę atsidaryti banko sąskaitą su asmenuke, mokėjimo žiedus ir galimybę atlikti pavedimus pagal telefono numerį. „Citadele“ bankas yra pagrindinė grupės įmonė Latvijoje, o jos pavaldžiosios įmonės ir filialai veikia Latvijoje, Lietuvoje ir Estijoje.*